钦定古今图书集成/明伦汇编/官常典/第495卷 > 李惟简
## 钦定古今图书集成/明伦汇编/官常典/第495卷 > 李惟简

按《唐书李宝臣传》：“宝臣子惟岳、惟𥳑。初，惟岳叛，弟惟
简以家僮、票士百馀奉母郑奔京师，帝拘于客省。及
出奉天，惟简将赴难，谋于郑。郑曰：‘尔父立功河朔，位
宰相，身未尝至京师。兄死于人手，尔入朝未识天子，
不能效忠，吾不子汝矣’。督其行曰：‘而能死王事，吾不
朽矣’。乃斩关出道，更七战，得及行在。帝见，厚抚之，拜”
太子谕德，讨贼有功。帝徙山南，惟简以三十骑从，夜
失道，驰至盩厔西。闻中人语，问天子所在，密语曰：“上
在此。”帝见之流涕，执其手曰：“尔有母，乃能从朕耶？”对
曰：“臣誓以死。”比明，北方有尘起，帝忧。惟简登高曰：“浑
瑊以骑来。”瑊至，遂决趋兴元，惟简前导。及帝还，封武
安郡王，号元从功臣，图形凌烟阁，赐铁券。宪宗时，为
左金吾卫大将军。长史万国俊夺兴平民田，吏畏不
敢治，至是诉于惟简，即日废国俊，以地与民。出为凤
翔节度使，市耕牛佃具给农，岁增垦数十万亩。卒，年
五十五，赠尚书右仆射。